EY:n perustamissopimuksen 251 artiklan 2 kohdan c alakohdan mukainen Komission lausunto Euroopan parlamentin tekemistä tarkistuksista neuvoston yhteiseen kantaan, joka koskee seuraavaa ehdotusta: Euroopan parlamentin ja neuvoston päätös yhteisön edistämistoimista työllisyyden alalla komission ehdotusta muuttava EY:n perustamissopimuksen 250 artiklan 2 kohdan nojalla /* KOM/2001/0730 lopull. - COD 2000/0195 */





EY:n perustamissopimuksen 251 artiklan 2 kohdan c alakohdan mukainen KOMISSION LAUSUNTO Euroopan parlamentin tekemistä tarkistuksista neuvoston yhteiseen kantaan, joka koskee seuraavaa ehdotusta: EUROOPAN PARLAMENTIN JA NEUVOSTON PÄÄTÖS YHTEISÖN EDISTÄMISTOIMISTA TYÖLLISYYDEN ALALLA [KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla] 2000/0195 (COD) EY:n perustamissopimuksen 251 artiklan 2 kohdan c alakohdan mukainen KOMISSION LAUSUNTO Euroopan parlamentin tekemistä tarkistuksista neuvoston yhteiseen kantaan, joka koskee seuraavaa ehdotusta: EUROOPAN PARLAMENTIN JA NEUVOSTON PÄÄTÖS YHTEISÖN EDISTÄMISTOIMISTA TYÖLLISYYDEN ALALLA 1. Taustaa Komissio antoi perustamissopimuksen 129 artiklaan perustuvan edellä mainitun päätösehdotuksen parlamentin ja neuvoston käsiteltäväksi 20. heinäkuuta 2000. Alueiden komitea antoi lausuntonsa 13 joulukuuta 2000. Talous- ja sosiaalikomitea antoi lausuntonsa 28. helmikuuta 2001. Euroopan parlamentti antoi ehdotusta koskevan lausuntonsa ensimmäisessä käsittelyssä 14. helmikuuta 2001. Komissio hyväksyi 12 parlamentin ehdottamaa tarkistusta. Komissio antoi muutetun ehdotuksen 27. helmikuuta 2001. Neuvosto hyväksyi yhteisen kannan yksimielisesti 25. kesäkuuta 2001. Komissio säilytti ehdotuksensa entisellään kaikilta olennaisilta osin. Euroopan parlamentti teki 14 tarkistusta neuvoston yhteiseen kantaan toisessa käsittelyssä 23. lokakuuta 2001. Tässä lausunnossa esitetään komission kanta Euroopan parlamentin tarkistuksiin EY:n perustamissopimuksen 251 artiklan 2 kohdan kolmannen alakohdan c alakohdan mukaisesti. 2. Komission ehdotuksen tarkoitus Ehdotuksella sovelletaan perustamissopimuksen 129 artiklaa. Sillä luodaan oikeusperusta kuluille, jotka aiheutuvat kyseisen artiklan soveltamisesta, ja mahdollistetaan Euroopan työllisyysstrategian kehittäminen ja syventäminen Lissabonin Eurooppa-neuvoston päätelmien mukaisesti. Strategian avulla unioni kykenee luomaan edellytykset täystyöllisyydelle ja uusien ja parempien työpaikkojen luomiselle. Strategia sisältää yhteisön tasolla määritetyt suuntaviivat ja jäsenvaltioiden toteuttamat kansalliset toimintasuunnitelmat. Osana tätä laajempaa kokonaisuutta päätösehdotuksella yhteisön edistämistoimista työllisyyden alalla pyritään ensisijaisesti tukemaan jäsenvaltioiden yhteistyötä työmarkkinapolitiikan analysoinnissa, tutkimisessa ja seurannassa. Yhteistyön virikkeitä ovat osaamistalouden kasvu, tarve määrittää parhaat toimintatavat, edistää tietojen ja kokemusten vaihtoa ja levittämistä sekä laatia aktiivinen tiedotuspolitiikka näitä tarkoituksia varten. 3. Komission lausunto parlamentin esittämistä tarkistuksista 3.1. Komission kannan yhteenveto Komissio hyväksyy yhdeksän tarkistusta: neljä kokonaisuudessaan ja viiden tarkistuksen keskeisen sisällön. Komissio ei hyväksy viittä parlamentin ehdottamaa tarkistusta. 3.2. Parlamentin tarkistukset toisessa käsittelyssä 3.2.1. Hyväksytyt tarkistukset 3.2.1.1. Tarkistus 1 (3 artiklan 1 kohdan g alakohta). Tarkistus edellyttää, että Euroopan työllisyysstrategiaa koskevassa aktiivisessa ja avoimessa tiedotuspolitiikassa otetaan huomioon Euroopan kansalaisten tarpeet. 3.2.1.2. Tarkistus 2 (4 artiklan 1 kohdan b alakohta) Tarkistuksessa edellytetään, että kansallisten työllisyyttä koskevien toimintasuunnitelmien arvioinnin tukemisessa arvioidaan myös, kuinka työmarkkinaosapuolet sekä paikallis- ja alueviranomaiset voidaan ottaa paremmin mukaan toimintasuunnitelmien toteuttamiseen. 3.2.1.3. Tarkistus 3 (4 artiklan 1 kohdan c alakohta) Tarkistuksessa ilmaistaan, että Euroopan työllisyysstrategian vaikutusten arviointiin on sisällyttävä arvio Euroopan työllisyysstrategian menetelmistä. 3.2.1.4. Tarkistus 14 (12 artiklan 3 kohta (uusi)) Tarkistuksessa todetaan, että komissio voi käyttää hyväkseen teknistä ja/tai hallinnollista apua sekä tarvittavaa tukirahoitusta edistämistoimien tehokkaaseen toteuttamiseen. 3.2.2. Periaatteessa hyväksytyt tarkistukset 3.2.2.1. Tarkistus 4 (4 artiklan 2 kohta) Tarkistuksen mukaan toimissa on kiinnitettävä erityistä huomiota niiden työmarkkinoilla olevien henkilöiden ongelmiin, jotka joutuvat monen erimuotoisen syrjinnän kohteeksi pyrkiessään löytämään työtä. Sitä osaa tarkistuksesta, jossa vaaditaan tutkimusten toteuttamista lasten huoltajille tarjottavista tukipalveluista, ei hyväksytä, koska asiaa käsitellään muualla. 3.2.2.2. Tarkistus 5 (4 artiklan 4 kohta (uusi)) Tarkistus korostaa tietämykseen, yhteistyöhön ja kokemustenvaihtoon liittyviä toimia Euroopan työllisyysstrategiaa toteutettaessa. Osaa, jossa vaaditaan budjettivarojen osoittamista pilottihankkeille, ei voida hyväksyä, koska tämä ei kuulu ohjelman piiriin. Sitä paitsi tällaisille hankkeille on varattu rahoitusta muissa yhteisön välineissä. 3.2.2.3. Tarkistus 6 (5 artiklan ainoan kohdan 1 a alakohta) Tarkistuksen tarkoituksena on säätää erityisistä tiedotustoimista, jotta voidaan tuoda paremmin esille eurooppalaista työllisyysstrategiaa ja sukupuolten tasa-arvokysymyksiä työmarkkinoille pääsyssä. Tavoitteet saavutetaan hyväksymällä tarkistus 1. 3.2.2.4. Tarkistus 7 (5 artiklan viimeinen kohta (uusi)) Tarkistuksessa vaaditaan, että ohjelman edistämistoimien tulokset ja laajuus ovat riittäviä yleisön tiedon ja avoimuuden tarpeen kannalta. Tavoitteet saavutetaan hyväksymällä tarkistus 1. 3.2.2.5. Tarkistus 8 (6 artikla) Tarkistus edellyttää johdonmukaisuutta muiden ohjelmien kanssa ja voidaan hyväksyä siltä osin. On kuitenkin tarkoituksenmukaisempaa viitata yleisesti johdonmukaisuuden varmistamiseen kuin pyrkiä luettelemaan ohjelmat tyhjentävästi. Keinot, joilla johdonmukaisuus varmistetaan, ovat komission vastuulla. 3.2.3. Tarkistukset, joita komissio ei hyväksy 3.2.3.1. Tarkistus 9 (8 artikla) Tarkistus edellyttää ohjelmaa valvovan neuvoa-antavan komitean perustamista. Vaikka komissio ehdottikin tällaista komiteaa, se on nyt vakuuttunut perusteluista, jotka on esitetty neuvoa-antavaan ja hallintokomiteaan perustuvan menettelyn puolesta, kuten yhteisessä kannassa esitetään. 3.2.3.2. Tarkistus 10 (9 artikla) Edellä esitetyn kannan mukaisesti komissio hylkää tämän tarkistuksen, jolla poistettaisiin neuvoa-antavaan ja hallintokomiteaan perustuvan menettelyn säätämistä koskeva artikla. 3.2.3.3. Tarkistus 11 (10 artikla) Tarkistuksessa vaaditaan, että vuosittaisissa toimintasuunnitelmissa olisi vahvistettava muiden yhteisön ohjelmien ja hajautettujen erillisvirastojen kanssa tehtävän yhteistyön sisältö ja laajuus. Ohjelman johdonmukaisuudesta muiden yhteisön välineiden ja toimien kanssa säädetään muualla päätöksessä. Keinot, joilla johdonmukaisuuteen päästään, ovat komission vastuulla. 3.2.3.4. Tarkistus 12 (11 artikla) Tarkistuksella pyritään määrittämään suhteet ja yhteydet valiokuntiin ja työmarkkinaosapuoliin, ja se on siksi ristiriidassa voimassa olevien sääntöjen kanssa. 3.2.3.5 Tarkistus 13 (12 artiklan 1 kohta) Tarkistuksessa ehdotetaan 65 miljoonan euron budjettia komission ehdottaman ja riittäväksi katsotun 55 miljoonan euron sijasta. 3.3. Muutettu ehdotus Komissio muuttaa EY:n perustamissopimuksen 250 artiklan 2 kohdan mukaisesti ehdotustaan kuten edellä esitettiin.